Troels Lund Poulsen (V), 2010-02-04:
Med det beslutningsforslag, som vi skal behandle her i dag, foreslår Socialdemokratiet en række tiltag, som skal stramme op på kommunernes varetagelse af naturbeskyttelsen af § 3-områderne.
Den seneste tids debat om § 3-naturområderne har ikke kun gjort indtryk på Socialdemokratiet, men også på mig selv.
Jeg har derfor indledt en dialog med Kommunernes Landsforening og Danmarks Naturfredningsforening med henblik på at få afklaret, om der er uhensigtsmæssigheder i forhold til at få en så god § 3-natur som overhovedet muligt.
Jeg har derudover besluttet at gennemføre et serviceeftersyn af § 3-området.
Det betyder bl.a. en undersøgelse af, hvordan § 3-områderne registreres og administreres og af mulighederne for en bedre håndhævelse af loven, hvis det måtte vise sig at være nødvendigt.
Jeg vil gennemføre serviceeftersynet og se på resultatet i dialog med Kommunernes Landsforening, for det er jo nu engang kommunernes ansvar at passe på vores § 3-natur.
Jeg vil også gerne her i dag gøre det helt klart, at mit og regeringens udgangspunkt er, at vi grundlæggende har tillid til, at kommunerne kan løfte opgaven på natur- og miljøområdet.
Jeg ser ikke umiddelbart et behov for at ændre reglerne, men derimod et behov for, at de eksisterende regler kommer til at virke i alle de kommuner, som vi har i Danmark.
Jeg vil også gerne minde om, at det kun er 3 år siden, at kommunerne overtog de helt nye opgaver på natur- og miljøområdet.
Siden da er der jo sket en lang række ting, bl.a. har vi for første gang, siden naturbeskyttelsesloven blev vedtaget i 1992, fået et system til at samle og formidle informationer om den § 3-beskyttede natur, nemlig miljøportalen.
Det er et meget stort og godt skridt.
I Miljøministeriet har vi allerede gennemført en række initiativer for at understøtte kommunerne i deres arbejde med § 3-naturen.
Det drejer sig bl.a. om en ny § 3-vejledning til kommunernes administration, en værktøjskasse på By- og Landskabsstyrelsens hjemmeside til kommunernes § 3-administration, skemaer og naturdatabaser til registrering af § 3-områderne og deres naturkvalitet og også direkte rådgivning til kommunerne fra By- og Landskabsstyrelsen, bl.a. gennem telefonrådgivning og kurser.
Det serviceeftersyn, som jeg nu har planlagt, og som jeg også har fortalt om til diverse medier, giver desuden en informationskampagne ben at gå på, for jeg har jo i sammenhæng med det, jeg har sagt, også argumenteret for, at vi bliver nødt til at lave en informationskampagne rettet mod lodsejerne i det åbne land.
Det er mange år siden, at der er udsendt en generel information om § 3-beskyttede naturområder, og jeg er også af den opfattelse, at det er en rigtig god idé at informere lodsejerne om den situation, som gælder i forhold til § 3.
Jeg vil invitere til, at informationsmateriale bliver udviklet i samarbejde med Kommunernes Landsforening og Danmarks Naturfredningsforening, Landbrug & Fødevarer samt Dansk Skovforening og eventuelt andre relevante interessenter.
Det er min klare ambition, at materiale skal udsendes i løbet af foråret 2010.
Jeg vil også gerne have gennemført en undersøgelse af kommunernes praksis på administrationsområdet, og det vil sige en for en gennemgå alle kommunernes § 3-afgørelser i 2008; det er samlet ca. 1.200 afgørelser.
Derudover vil jeg også få gennemført en undersøgelse af de forhold, som både KL og Danmarks Naturfredningsforening har påpeget i forbindelse med registreringen.
Jeg har desuden besluttet at gennemføre et projekt, der stikprøvevis belyser kvaliteten af de eksisterende registreringer og af, hvor godt de afspejler de faktiske forhold, samt belyser, hvad eventuelle forskelle skyldes.
Jeg vil dog blive meget overrasket, hvis det viser sig, at en tredjedel af naturområderne er forsvundet, sådan som bl.a. Danmarks Naturfredningsforening har været fremme med påstande om.
Resultaterne af stikprøveundersøgelsen vil jeg derudover drøfte med Kommunernes Landsforening, fordi det er kommunernes opgave at vedligeholde den vejledende § 3-registrering.
Endelig vil jeg også se på, om der her er behov for at skærpe midlerne til håndhævelse af loven og sanktioner for lovovertrædelser.
Jeg er åben over for hårdere sanktioner, ingen tvivl om det.
Strafferammen for at overtræde naturbeskyttelsesloven er normalt en bøde, men kan under skærpede omstændigheder stige til fængsel i op til 1 år.
Der kan overvejes et højere bødeniveau som et middel til at styrke respekten for § 3-beskyttelsen, ligesom administrative bøder som midler til kommunernes håndhævelse af loven også er noget af det, der skal belyses.
Det er så også baggrunden for, at regeringen ikke kan anbefale at stemme for beslutningsforslaget, men i stedet vil afvente det serviceeftersyn, som jeg nu har redegjort for.
Og så er det selvfølgelig klart, at jeg, når vi får et ordentligt beslutningsgrundlag, vil overveje, om vi skal iværksætte yderligere tiltag i forhold til hele spørgsmålet om § 3.
Nu er det jo ikke en længere brakdiskussion, vi har i dag, men til brakdiskussionen vil jeg sige, at det jo er landbrugsjord i omdrift, som har været en del af den braklagte jord, og at det ikke er sådan, at jeg fortryder, at jeg ikke har sat et serviceeftersyn i gang.
De undersøgelser, jeg har set fra Danmarks Naturfredningsforening, må jeg sige overhovedet ikke har været overbevisende i forhold til at løfte den påstand om, at en tredjedel af § 3-naturen skulle være pløjet væk eller forsvundet.